b'\n_START_ARTICLE_\nMagreb\n_START_PARAGRAPH_\nMagreb (arabsko \xd8\xa7\xd9\x84\xd9\x85\xd8\xba\xd8\xb1\xd8\xa8 \xd8\xa7\xd9\x84\xd8\xb9\xd8\xb1\xd8\xa8\xd9\x8a, al-Ma\xc4\xa1rib al-Arab\xc4\xab) je regija Afrike, ki zajema podro\xc4\x8dje severno od pu\xc5\xa1\xc4\x8dave Sahara in zahodno od reke Nil. Vklju\xc4\x8duje dr\xc5\xbeave Maroko, Zahodno Saharo, Al\xc5\xbeirijo, Tunizijo, Libijo in po nekaterih pojmovanjih tudi Mavretanijo ter \xc5\xa1panski eksklavi Ceuto in Melillo._NEWLINE_Ob koncu pleistocenske ledene dobe se je podro\xc4\x8dje Sahare izsu\xc5\xa1ilo in spremenilo v pu\xc5\xa1\xc4\x8davo, to pa je bila naravna prepreka med podsaharsko in sredozemsko Afriko. Zaradi zelo ohlapnih vezi med regijama je severna stran pridobila zna\xc4\x8dilnosti, ki jo lo\xc4\x8dijo od preostalega dela Afrike. Kulturne in gospodarske povezave preko Sahare so se zopet vzpostavile \xc5\xa1ele s prihodom Arabcev in islama, pa tudi v tem obdobju so bile omejene na drage in zahtevne ekspedicije karavan, ki so preva\xc5\xbeale prete\xc5\xbeno sol, zlato, slonovino in su\xc5\xbenje._NEWLINE_V arab\xc5\xa1\xc4\x8dini magreb pomeni\xc2\xa0\xc2\xbbzahoden\xc2\xab; to podro\xc4\x8dje je bilo namre\xc4\x8d najbolj zahodna regija arabskih osvajanj, kot tako pa nasprotje ma\xc5\xa1riku oziroma vzhodnemu arabskemu svetu (Bli\xc5\xbenji vzhod)._NEWLINE_Dr\xc5\xbeave Magreba so povezane v Unijo arabskega Magreba (francosko Union du Maghreb Arabe), ki je trgovinski sporazum za razvoj gospodarske in politi\xc4\x8dne enotnosti regije. V preteklosti so razvoj tega sodelovanja ovirala nestrinjanja med \xc4\x8dlanicami in notranja nestabilnost Al\xc5\xbeirije. Vse njene \xc4\x8dlanice so vklju\xc4\x8dene tudi v Arabsko ligo in Afri\xc5\xa1ko unijo, v slednjo vse z izjemo Maroka.\n_START_SECTION_\nZgodovina\n_START_PARAGRAPH_\nPrazgodovinski prebivalci Magreba so bili (beli) kromanjonci na severu in \xc4\x8drnci nekoliko ju\xc5\xbeneje, tj. na obmo\xc4\x8dju Sahare. Okoli leta 8000 pr. n. \xc5\xa1t. so se na obmo\xc4\x8dje naselili pripadniki afro-azijskih jezikovnih skupin, zlasti Berberi; znana je kapska kultura._NEWLINE_V antiki so obale Magreba v Sredozemlju kolonizirali Feni\xc4\x8dani, predvsem s Kartagino. Mno\xc5\xbeica njihovih pristani\xc5\xa1\xc4\x8d je po porazu Kartagine v punskih vojnah pripadla Rimskemu imperiju, ki je s \xc4\x8dasom prevzel nadzor nad celotnim Magrebom severno od gorovja Atlas z izjemo nekaterih goratih podro\xc4\x8dij, kot je maro\xc5\xa1ko gorovje Rif._NEWLINE_Arabci so osvojili Magreb v \xc4\x8dasu vzpona dinastije Umajadov, a je bila sprva njihova oblast razmeroma \xc5\xa1ibka, zaradi \xc4\x8desar je pri\xc5\xa1lo do vznika razli\xc4\x8dnih vej islama, npr. \xc5\xa1iitske in ibadske denominacije. Zaradi tak\xc5\xa1ne heterogenosti je bil v verskih sporih okrnjen nadzor kalifov. Arabski jezik pa se je raz\xc5\xa1iril v 12. stoletju s prihodom arabskega plemena Banu Hilal. V tem obdobju se je Magreb gibal med ob\xc4\x8dasno enotnostjo (pod dinastijo Almohadov ter nekoliko tudi pod dinastijo Hafsidov) in prete\xc5\xbeno razdeljenostjo na tri dr\xc5\xbeave, izmed katerih je prva okvirno zasedala ozemlje dana\xc5\xa1njega Maroka, druga ozemlje dana\xc5\xa1nje zahodne Al\xc5\xbeirije in tretja ozemlji dana\xc5\xa1nje vzhodne Al\xc5\xbeirije in Tunizije._NEWLINE_V novem veku je bila regija pod vse manj\xc5\xa1im nadzorom Otomanskega imperija z izjemo Maroka. 19. stoletje pa je prineslo oblast zahodnih imperatorjev Francije in \xc5\xa0panije, kasneje pa v manj\xc5\xa1em obsegu \xc5\xa1e Italije.'